31994R1586
L 167/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1586/94 НА КОМИСИЯТА
от 30 юни 1994 година
за изменение на Регламент (ЕИО) № 1722/93 относно възстановяванията при производство в сектора на зърнените култури и в сектора на ориза
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1766/92 на Съвета от 21 юни 1992 г.относно общата организация на пазара на зърнените култури (1), изменен с Регламент (ЕИО) № 2193/93 (2) и по-специално член 7 от него,
като взе предвид Регламент (ЕИО) № 1418/76 на Съвета от 21 юни 1976, относно общата организация на пазара на ориза (3), последно изменен с Регламент (ЕИО) № 1544/93 (4), и по-специално член 9 от него,
като има предвид, че член 5, параграф 1 от Регламент (ЕИО) № 1722/93 на Комисията от 30 юни 1993 г. за определяне на подробни правила за прилагане на Регламенти (ЕИО) № 1766/92 и (ЕИО) № 1418/76 на Съвета относно възстановяванията при производство в сектора на зърнените култури и в сектора на ориза (5), предвижда заявленията за издаване на сертификати за възстановяване да бъдат подавани писмено до компетентния орган; като има предвид, че е уместно да се уточнят дните за подаване на такива заявления, както и краен срок за депозирането им;
като има предвид, че съгласно член 6, параграф 3, алинея втора, за месеците юли и август на пазарните години 1993/1994, 1994/1995 и 1995/1996, сертификатите са валидни само до последният ден от месеца, през който е издаден сертификатът; като има предвид, че този кратък период на валидност може да доведе до много заявления за издаване на сертификати; като има предвид, че следва да се определи 31 август за краен срок на валидност за всички сертификати, издадени през юли и август;
като има предвид, че прилагането на размера на възстановяването, който е в сила в деня на преработката, за заявленията, подадени през юли на пазарните години 1994/1995 и 1995/1996, дава възможност да се наблюдава по-добре промяната в размера на възстановяването по време на срока на валидност на тези сертификати;
като има предвид, че Управителният комитет по зърнени култури не е предоставил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1722/93 се изменя, както следва:
1.
Член 5, параграф 1 се допълва със следния текст:
„Заявлението се подава всеки работен ден до 17 часа, брюкселско време.“
2.
Член 6, параграф 3, алинея втора се заменя със следния текст:
„Въпреки това, през месеците юли и август на пазарните години 1994/1995 и 1995/1996 срокът на валидност на сертификати, за които са подадени заявления през въпросните месеци, е до 31 август.“
3.
Член 6, параграф 4, първа алинея се допълва със следния текст:
„Въпреки това, в случай на заявление за възстановяване, подадено през юли на пазарните години 1994/1995 и 1995/1996, размерът на възстановяването е равен на този, който е валиден в деня на преработката на нишестето.“
Член 2
Настоящият регламент влиза в сила на 1 юли 1994 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 юни 1994 година.